text: Væltet lastbil spærrede stærkt trafikeret landevej
  08 marts 2018 kl. 04.44
  En lastbil er natten til torsdag væltet øst for Brædstrup på den stærkt trafikerede landevej mellem Horsens og Silkeborg. Og der venter generelt trafikanterne en udfordrende morgen med nyt snefald og glatte veje.
  En lastbil er kort efter klokken 01 natten til torsdag væltet mellem Nim og Brædstrup på den stærkt trafikerede landevej mellem Horsens og Silkeborg. 
  Formentlig på grund af glat føre mistede chaufføren herredømmet over sin lastbil, som væltede på tværs af landevejen. Ingen personer er kommet noget til ved uheldet, oplyser Sydøstjyllands Politi.
  - Vogntoget var lastet med kemikalier i form af industrielle rengøringsmidler i 25 liters dunke, som ligger ud over vejen ved det væltede køretøj. De mange dunke skal omlæsses manuelt, hvorfor oprydningsarbejdet må forventes at trække ud til middag. Vi har også miljøvagten på stedet for at sikre, at rengøringsmidlet ikke slipper ud og skader naturen, siger vagtchef Klaus Baagøe, Sydøstjyllands Politi, torsdag morgen til TV SYD.
  Gudenåen løber under landevejen tæt på uheldsstedet.
  Sydøstjyllands Politi forventer, at landevejen er spærret i begge retninger frem til middag og har lavet en omkørselsrute, så morgentrafkken kan afvikles - men vær forberedt på forsinkelser.
  Rute 52 ml. Horsens og Silkeborg er fortsat spærret øst for Brædstrup pga. en væltet lastbil. Oprydningsarbejdet forventes nu at vare indtil kl. 12. Omkørsel for trafikken er etableret på stedet, men forsinkelser må påregnes, så hav tålmodighed og kør hjemmefra i god tid.
  I hele Syd- og Sønderjylland venter der generelt trafikanterne en udfordrende morgen med nyt snefald og glatte veje.
  Trafik: Der er forsat risiko for glatte veje i hele kredsen. Der saltes i hele Syd og Sønderjylland. Kør hjemmefra i god tid og vær ekstra opmærksomme i trafikken #politidk
  
  